Dato 28-01-2025

Kære [organisations navn]

300.000 danskere spørges for femte gang om deres trivsel, sundhed og sygdom i den landsdækkende sundhedsprofilundersøgelse ”Hvordan har du det?”. Det vil være en stor hjælp, hvis din organisation har mulighed for at opfordre modtagere af spørgeskemaet til at besvare det eller omtale undersøgelsen.

Undersøgelsen gennemføres i februar til maj af regionerne, Statens Institut for Folkesundhed og Sundhedsstyrelsen i samarbejde med Danske Regioner, KL og kommunerne.

Undersøgelsen giver uvurderlig viden om befolkningens sundhed og trivsel i forhold til blandt andet køn, alder og uddannelse. En viden som giver stat, regioner og kommuner gode muligheder for at målrette forebyggelsesindsatser og behandlingstilbud nationalt og lokalt.

Det er vigtigt, at så mange som muligt besvarer spørgeskemaet, for at undersøgelsen kan give det bedste billede af befolkningens sundhed. Vi er meget optaget af, at undersøgelsen bliver så repræsentativ som muligt. Særligt den yngre del af befolkningen, de ældste kvinder, borgere med anden etnisk baggrund samt borgere med kort uddannelse er svære at få besvarelser fra, og derfor gør vi os ekstra anstrengelser.

Hvis I vil støtte op om undersøgelsen kan I fx gøre det ved at omtale undersøgelsen over for jeres medlemmer på jeres hjemmeside, i medlemsblade og/eller nyhedsbreve, samt på infoskærme og sociale medier. Det vil desuden være en stor hjælp, hvis jeres organisation orienterer jeres eventuelle lokalafdelinger om undersøgelsen, så de fx kan samarbejde med regionen eller kommunerne i området om at udbrede kendskabet og opfordringen til at besvare spørgeskemaet.

Nedenfor er der flere oplysninger om undersøgelsen, som kan bruges i forbindelse med jeres eventuelle omtale af undersøgelsen, som dog er klausuleret frem til den 4. februar 2025.

Venlig hilsen

Navn

Titel

Organisation





|  |  |  |  |  |  |
| --- | --- | --- | --- | --- | --- |
|  |  |   |   |  |  |
|  |  |  |  |  |  |

Undersøgelsen er et fællesprojekt med en lang række partnere

Regionerne, Statens Institut for Folkesundhed og Sundhedsstyrelsen gennemfører undersøgelsen på baggrund af en aftale mellem Danske Regioner, KL, Indenrigs- og Sundhedsministeriet samt Finansministeriet.

Undersøgelsen gennemføres altid samme kalenderår, der er valg til kommunalbestyrelser og regionsråd. Resultaterne fra undersøgelsen er dermed helt friske, når de skal drøfte planlægning og indsatser for deres fireårige valgperiode.

Resultaterne fra undersøgelsen bliver samlet i databasen [danskernessundhed.dk](http://danskernessundhed.dk), hvor man også kan læse resultaterne fra tidligere undersøgelser. Databasen tilgås her: [www.danskernessundhed.dk](http://www.danskernessundhed.dk)

Det er også muligt at finde regionale og kommunale resultater på regionernes hjemmesider.

Tidsplan

Den 4. februar 2025 modtager ca. 300.000 danskere på 16 år og derover et spørgeskema i deres digitale postkasse (bortset fra 6-8 pct., som får almindeligt brev). Modtagerne er repræsentativt og tilfældigt udvalgte. Det er frivilligt, om de vil deltage. Spørgeskemaet vil enten komme fra deres region eller fra Statens Institut for Folkesundhed. De kan kende skemaet på, at det hedder ”Hvordan har du det?”.

Fristen for besvarelse er til og med 18. maj 2025. Der sendes flere påmindelser undervejs, herunder også et papirskema til de, der ikke har besvaret det elektroniske spørgeskema endnu.

Informationsmaterialer om undersøgelsen

Vi har lavet informationsmaterialer om undersøgelsen, der kan deles på sociale medier, infoskærme og hjemmesider. Formål er at gøre opmærksom på undersøgelsen, så flest mulige tjekker sin digitale/fysiske postkasse, om de er udvalgt til at deltage i undersøgelsen. Vi vil sætte pris på, hvis I vil dele informationsmaterialerne på jeres egne kanaler. Vi har også udarbejdet plakater om undersøgelsen, som kan printes og hænges op eller bruges digitalt. Materialerne findes i en version med Sundhedsstyrelsens logo, og i en version uden logo.

Materialerne og anden omtale af undersøgelsen er klausuleret frem til den 4. februar 2025.I kan derfor ikke anvende materialerne eller omtale undersøgelsen før den 4. februar.

Kommunikationsmaterialerne kan downloades her:

<https://share.skyfish.com/sh/uj71qsd4/1ad80393/2488108/sorting/created/order/desc>

Spørgeskemaet

Spørgsmålene om sundhed spænder vidt fra madvaner og alkohol til motion, søvn og trivsel. Nogle spørgsmål er gengangere fra de foregående fire nationale undersøgelser for at kunne følge udviklingen, og nogle er nye. Nogle spørgsmål har en endnu længere tidsserie, da eksempelvis Statens Institut for Folkesundhed har gennemført befolkningsundersøgelser om sundhed og sundhedsadfærd helt tilbage fra 1987.

Kontaktpersoner

Kontaktpersoner i regioner og kommuner har lokalt materiale om undersøgelsen og kender til projekter, som er baseret på data fra tidligere undersøgelser. De kan desuden kontaktes for en koordineret kommunikationsindsats om undersøgelsen.

|  |  |  |
| --- | --- | --- |
| **Organisation**  | **Kontaktperson**  | **Kontaktoplysninger**  |
| **Region Nordjylland** | Stine Christensen | Mail: stch@rn.dkTlf.: 51502315 |
| **Region Midtjylland** | Karina Friis  | Mail: karina.friis@stab.rm.dkTlf.: 78414335 |
| **Region Syddanmark** | Naja Ramskov Krogh | Mail: Naja.Ramskov.Krogh@rsyd.dk, Tlf.: 24965528 |
| **Region Sjælland** | Hanne Stald Poulsen  | Mail: hap@regionsjaelland.dk Tlf.: 40495492 |
| **Region Hovedstaden**  | Cecilie Toxværd | Mail:Cecilie.goltermann.toxvaerd@regionh.dk Tlf.: 38163022 |
| **Statens Institut for Folkesundhed, SDU** | Anne Illemann Christensen | Mail: anch@sdu.dkTlf.: 6550 7773 |
| **Danske Regioner**  | Torsten Ellermann Eriksen  | Mail: tee@regioner.dkTlf.: 42604097 |
| **KL** | Karen Karlsson Eriksen | Mail: kae@kl.dkTlf.: 3370 3859  |
| **Sundhedsstyrelsen**  | Pernille Søgaard Skou | Mail: psth@sst.dkTlf.: 77557703 |